Beforeigners

***Beforeigners*** (arbeidstittel: *Fremvandrerne*) er en norsk tv-serie i to sesonger. De to første episodene hadde premiere på HBO Nordic 21. august 2019. Serien er skapt av Eilif Skodvin og Anne Bjørnstad, mens Jens Lien har regissert den. Serien er produsert av Rubicon TV AS og distribuert og utgitt av videotorgtjenesten HBO Nordic, mens sesong 2 er utgitt av HBO Max. *Beforeigners* var HBO Europes første originalserie fra Norge. I september 2020 bekreftet HBO at det skulle spilles inn en ny sesong av serien. Sesong 2 hadde premiere 5. desember 2021.

Serien ble nominert til Gullruten 2020 i klassen beste dramaserie og ble dermed den første HBO-serien som ble nominert til en Gullrute-pris. På grunn av en feil ved påmeldingen til Gullrutens fagpriser, ble første sesong av serien ikke nominert til fagprisene før året etter, under Gullruten 2021. Under utdelingen vant serien klassene for beste kostyme og beste sminke. Under første utdeling av den norske Seriekritikerprisen i september 2020 ble serien nominert i kategorien beste norske drama, mens Krista Kosonen ble nominert i kategorien beste skuespiller i norsk serie. Andre sesong av serien ble nominert i syv klasser foran Gullruten 2022 og vant klassene for beste lyddesign og beste VFX.

## Handling
Serien finner sted i Oslo (Gamlebyen, Grønland), der det plutselig kommer flere lysglimt i sjøen i Bjørvika. Lysglimtene viser seg å være et fenomen verden over der mennesker fra fortiden plutselig dukker opp i nåtiden. Menneskene er både fra steinalderen, vikingtiden og sent 1800-tall. Siden går serien flere år frem tid, der de nyankomne fortidsmenneskene – fremvandrerne – sliter med å tilpasse seg nåtiden.

En kvinne med steinaldertatoveringer blir funnet drept, og politietterforskeren Lars Haaland (Nicolai Cleve Broch) settes på saken. Som etterforskningspartner får han med seg den nyutdannede politietterforskeren Alfhildr Enginnsdottir (Krista Kosonen). Hun er en tidligere skjoldmøy fra 11. århundre, og den første i politiet med såkalt flertemporal bakgrunn.

Serieskaperne hentet blant annet inn hjelp fra lingvister, for å gjøre språkene i serien så autentiske som mulig. Julian Kirkeby Lysvik konstruerte språket mesolittisk til fremvandrerne fra steinalderen, rundt år 9000 f.Kr., Alexander Kristoffersen Lykke omsatte vikingenes replikker til gammelnorsk fra år 1000 og André Nilsson Dannevig sørget for at fremvandrerne fra sent 1800-tall snakket tidsriktig for datidens overklasse. Gammelsamisken fra år 1000 ble rekonstruert av Rolf Theil.

## Rolleliste
Utvalgte skuespillere i serien:

### Sesong 1
*Nicolai Cleve Broch – Lars Haaland
*Krista Kosonen – Alfhildr Enginnsdóttir
*Ágústa Eva Erlendsdóttir – Urðr Sighvatsdóttir
*Stig Ryste Amdam – politistasjonssjef Harald Eriksen
*Ingunn Beate Øyen – politimester Grete Skog
*Eili Harboe – Ada/Trine Syversen
*Stig Henrik Hoff – Tommy Henriksen/ Tore Hund
*Kyrre Haugen Sydness – Gregers Nicolai Schweigaard
*Raghild Guldbrandsen – Wenche
*Nader Khademi – Alex Pedersen
*Nils Jørgen Kaalstad – Sexton
*Ylva Bjørkås Thedin – Ingrid Haaland
*Jóhannes Haukur Jóhannesson – Kalv Torbjørnsson
*Agnes Kittelsen – Marie Gran
*Jeppe Beck Laursen – Skjalg Egilsson
*Madeleine Malling Breen – Madeleine Aas
*Oddgeir Thune – steinaldermannen Navn Ukjent (da han ved ankomsten til den moderne verden ikke kunne gjøre rede for seg da han ble spurt om hva han het, registrerte myndighetene ham med «Navn Ukjent», og dette ble etter hvert hans offisielle navn)
*Herbert Nordrum – Holger «HC» Caspersen
*Bhkie Male – Gedi Suleyman
*Tobias Santelmann – Olav Digre
*Pål Sverre Hagen – Doktoranden
*Odd-Magnus Williamson – Jeppe («havnesnuten»)
*Kristin Grue – Jeanette Henriksen
* Veslemøy Mørkrid – Othilia Winther
* Mikkel Bratt Silset – Kurukhés
*Cecilie Svendsen – Mariana Werner, drapsofferet
*Ann-Kristin Sømme – bloggeren Ida («Hulefrue») Charlotte Jensen Ukjent, gift med Navn Ukjent

### Sesong 2

* Hedda Stiersted  – Volven
* Paul Kaye – John Roberts
* Billy Postlethwaite – Isaac Ben Joseph, alias "Rubinstein"
* Jade Anouka – Adepero Abeke, alias "Precious Clark"
* Philip Rosch – Henry Black
* Herman Flesvig  – Sturla Arnesson
* Ann Akinjirin – Precious Clark
* Sigrid Kandal Husjord – Odin
* Marius Lien – Gegnir
* Per Kjerstad – Aslakr
* Eva Verpe – Emma Wilson
* Kristine Hartgen – Nessie Olsen
* Dagny Backer Johnsen – Sarah Murphy, offeret i T-banedrapet
* Sølje Bergman – spåkonen Rebekka

## Priser og nominasjoner

## Referanser


## Eksterne lenker
* 
*